चंदोरा डेम के क्षतिग्रस्त सायफन से बह रहा पानी
चंदोरा डेम की नहरों से किसानों के खेतों तक पानी पहुंच रहा है। कंडम एक्वाडक्ट और सायफन से पानी लीकेज होने से किसान नाराज हैं। किसानों का कहना है एक्वाडक्ट और सायफन की मरम्मत नहीं होने से पानी व्यर्थ बहता है। इसकी मरम्मत की जानी चाहिए। चंदोरा डेम से हजारों हेक्टेयर खेतों में सिंचाई होती है। डेम से पानी छोड़ने पर कुछ किसान नहरों को क्षतिग्रस्त कर देते हैं। जिससे टेल क्षेत्र तक पानी नहीं पहुंच पाता है।
इस साल जल संसाधन विभाग के अधिकारियों और कर्मचारियों ने सघन गश्त कर टेल क्षेत्र तक पानी पहुंचाया है। इसके बाद भी कंडम एक्वाडक्ट और सायफन की मरम्मत नहीं होने से पानी को व्यर्थ बहने से नहीं रोक पा रहे हैं। धाबला मार्ग पर बाड़ेगांव के पास नहरों के बीच आने वाले नाले पर जल संसाधन विभाग ने 1991-92 में एक्वाडक्ट बनाया था। समय के साथ-साथ एक्वाडक्ट क्षतिग्रस्त हो चुका है। एक्वाडक्ट के नीचे की ओर का प्लास्टर पूरी तरह से झड़ गया है। जगह-जगह से पानी लीकेज होकर बह रहा है। इससे टेल क्षेत्र सेंदुरजना, छिंदखेड़ा, बिहरगांव, डोहलन सहित अन्य गांवों तक नहर का पर्याप्त पानी नहीं पहुंच पा रहा है।
डेम में पर्याप्त पानी, 3 हजार हेक्टेयर में सिंचाई का लक्ष्य
चंदोरा डेम में रबी फसल की सिंचाई के लिए पानी देने 3 हजार 88 हेक्टेयर का लक्ष्य है। जल संसाधन विभाग का कहना है इस साल डेम में पर्याप्त पानी है। जिससे कमांड एरिया के सभी किसानों को पानी उपलब्ध कराया जा रहा है। टेल क्षेत्र तक भी पानी पहुंचाया है। किसानों को 1 पलेवा के साथ सिंचाई के लिए 3 पानी दिया जाएगा।
इस्टीमेट बनाकर भेजा है
एक्वाडक्ट और सायफन की मरम्मत के लिए लगभग 3 करोड़ रुपए का एस्टीमेट बनाकर भेजा है। वर्तमान में एक्वाडक्ट और सायफन से पानी लीकेज हो रहा है। एक्वाडक्ट और सायफन की मरम्मत कर पानी को व्यर्थ बहने से रोका जाएगा। संत कुमार सिरसाम, एसडीओ जल संसाधन उपसंभाग
यहां सायफन से लीकेज होने से बह जाता पानी
एक्वाडक्ट के साथ ही बिरूल बाजार-बाड़ेगांव मार्ग पर जल संसाधन विभाग ने नहर का पानी मार्ग के नीचे से निकालने के लिए सायफन बनाया है। सायफन से भी जगह-जगह से पानी लीकेज होकर व्यर्थ बह रहा है। पानी बहने से मार्ग पर कीचड़ हो गया है। किसानों का कहना है सालों से एक्वाडक्ट और सायफन से पानी व्यर्थ बहता है। इसके बाद भी जल संसाधन विभाग के अधिकारी मरम्मत की ओर ध्यान नहीं दे रहे हैं।
अनदेखी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva